
PRODUKTRESUMÉ

for

Pinex, tabletter 1000 mg


0.	D.SP.NR.
03909

1.	LÆGEMIDLETS NAVN
Pinex

2.	KVALITATIV OG KVANTITATIV SAMMENSÆTNING
Hver tablet indeholder 1000 mg paracetamol.

Alle hjælpestoffer er anført under pkt. 6.1.

3.	LÆGEMIDDELFORM
Tabletter

Hvide til råhvide, ovale, bikonvekse tabletter med delekærv på begge sider. 
Størrelse: ca. 10,0 mm × 20,0 mm.

Tabletten kan deles i to lige store doser.


4.	KLINISKE OPLYSNINGER

4.1	Terapeutiske indikationer
Til behandling af svage til moderate smerter og/eller feber.

Pinex er indiceret til voksne, unge og børn fra 31 kg (fra 10 år).

4.2	Dosering og administration
Bør anvendes i laveste effektive dosis i kortest mulig tid.

Dosis afhænger af alder og kropsvægt og er generelt 10-15 mg/kg kropsvægt som enkeltdosis, op til en maksimal total døgndosis på 60 mg/kg kropsvægt (højst 4000 mg/døgn). Se nedenstående tabel for vægtintervaller og doseringseksempler.

I hvert tilfælde afhænger doseringsintervallet af symptomerne og den maksimale totale døgndosis, men bør ikke være kortere end 4 timer.

Lægen bør kontaktes, hvis smerter varer ved i mere end 5 dage, hvis feber forværres eller varer ved i mere end 3 dage, eller hvis der opstår andre symptomer.
Patientens omsorgsperson bør rådes til at kontakte læge, hvis der opstår høj feber, tegn på infektion, eller hvis symptomerne varer ved efter 2 dages behandling af børn under 12 år.

Dosering

Doseringen er i forhold til følgende tabel:

	Kropsvægt (år)
	Enkeltdosis paracetamol

	Antal tabletter ad gangen
	Maksimal døgndosis (24 timer)
paracetamol


	> 55 kg 
(voksne og unge fra 15 år)
	1000 mg 
	½ -1 
	4000 mg
(maks. 4 tabletter)

	31 kg-40 kg
(børn ca. 10-12 år)
	500 mg 
	½
	1500 - 2000 mg
(maks. 3 - 4 halve tabletter)

	41 kg-55 kg
(børn ca.13-15 år) 
	500 mg 
	½
	2000 -3000 mg 
(maks. 4 – 6 halve tabletter)



Den lavere administrationsfrekvens er beregnet til børn i den nedre grænse af relevant vægt‑ og/eller aldersinterval.
Dette lægemiddel er ikke beregnet til børn under 31 kg kropsvægt (under 10 år) på grund af manglende mulighed for passende dosering.
Der findes andre passende formuleringer til børn under 10 år.

Særlige populationer:

Ældre patienter
Dosisjustering er ikke nødvendig hos ældre patienter. Det bør dog tages i betragtning, at nedsat nyre‑ og/eller leverfunktion forekommer hyppigere hos ældre (se pkt. 4.4).

Nedsat nyrefunktion
Hos patienter med nedsat nyrefunktion bør det minimale interval mellem hver administration forlænges, medmindre andet er ordineret af lægen, og den maksimale døgndosis bør reduceres i henhold til følgende skema:

	Kreatininclearance
	Administration interval
	Maksimal døgndosis
(24 timer) af paracetamol
(antal af halve tabletter)


	Clearance 10-50 ml/min
	500 mg hver 6. time
	2000 mg
(4 halve tabletter)

	Clearance <10 ml/min
	500 mg hver 8. time
	1500 mg
(3 halve tabletter)






Nedsat leverfunktion
Paracetamol bør anvendes med forsigtighed hos patienter med leverinsufficiens eller Gilberts syndrom. Dosis bør reduceres, eller doseringsintervallet bør forlænges.
Voksne bør ikke overskride en daglig dosis på 2000 mg, medmindre andet er ordineret af lægen.

Andre særlige populationer

Den effektive daglige dosis bør ikke overstige 60 mg/kg/dag (op til 2 g/dag) i følgende situationer:
· voksne og unge med en kropsvægt under 50 kg.
· dehydrering.
· kronisk fejlernæring.
· kronisk alkoholforbrug kan nedsætte toksicitetsgrænsen for paracetamol. Hos disse patienter bør intervallet mellem to doser være mindst 8 timer.

Administration
Til oral anvendelse. Tabletten bør tages med et glas vand.

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1. 

4.4	Særlige advarsler og forsigtighedsregler vedrørende brugen
For at undgå risiko for overdosis bør samtidig brug af andre lægemidler, der også indeholder paracetamol, undgås. 

I følgende tilfælde bør paracetamol anvendes med særlig forsigtighed, dvs. ved forlængelse af doseringsintervallet eller reduktion af dosis (se pkt. 4.2) og under medicinsk monitorering:
· hepatocellulær insufficiens (Child‑Pugh < 9)
· kronisk alkoholmisbrug
· nyreinsufficiens (kreatininclearance < 10 ml/min)
· Gilberts syndrom (Meulengrachts sygdom)
· alvorlig infektion, da dette kan øge risikoen for metabolisk acidose. Tegn på metabolisk acidose omfatter: 
· dyb, hurtig, besværet vejrtrækning
· kvalme, opkastning
· nedsat appetit
· akut hepatitis
· samtidig behandling med lægemidler, der påvirker leverfunktion
· glucose‑6‑phosphatdehydrogenasemangel
· glutathionmangel
· hæmolytisk anæmi
· dehydrering
· kronisk fejlernæring
· ældre.



Yderligere forsigtighedsregler (se pkt. 4.2)
Længerevarende eller hyppig anvendelse frarådes. Patienter bør rådes til ikke samtidig at anvende andre produkter indeholdende paracetamol. Indtagelse af flere daglige doser som én enkeltdosis kan medføre alvorlig leverskade; i sådanne tilfælde forekommer der ikke bevidsthedstab. Kontakt dog straks lægen ved overdosering, også selv om patienten føler sig veltilpas, på grund af risikoen for irreversibel leverskade (se pkt. 4.9). 
Længerevarende anvendelse uden lægeligt tilsyn kan være skadelig. Hos børn og unge, der behandles med 60 mg/kg kropsvægt dagligt, er kombination med et andet antipyretikum ikke begrundet, undtagen ved manglende virkning.

Det anbefales at monitorere astmapatienter, som er følsomme over for acetylsalicylsyre, da milde bronkospastiske reaktioner er rapporteret ved administration af paracetamol (krydsreaktion). Selvom sådanne reaktioner kun er observeret hos et mindretal af disse patienter, kan alvorlige reaktioner forekomme i enkelte tilfælde, især ved administration af høje doser paracetamol.

Alkohol bør ikke indtages under behandling med paracetamol.

Risikoen ved overdosering er større hos patienter med ikke‑cirrotisk alkoholisk leversygdom. Forsigtighed bør udvises ved kronisk alkoholisme. Hos patienter med alkoholmisbrug skal dosis nedsættes (se pkt. 4.2). Den daglige dosis bør i sådanne tilfælde ikke overstige 2 g.

Patienter med nedsat ernæringstilstand forårsaget af alkoholmisbrug, anoreksi eller fejlernæring frarådes længerevarende anvendelse og maksimale doser på grund af risikoen for toksiske leverreaktioner.

Ved høj feber, tegn på sekundær infektion, eller hvis symptomerne varer ved i mere end tre dage, skal lægen kontaktes.

Uden rådgivning fra en læge eller tandlæge bør lægemidler indeholdende paracetamol generelt kun anvendes i op til fem dage mod smerter og tre dage mod feber og ikke i høje doser.

Ved længerevarende, høj dosis eller ukorrekt anvendelse af analgetika kan der opstå hovedpine, som ikke må behandles med øgede doser af lægemidlet.

Generelt kan regelmæssigt indtag af analgetika, især i kombination med flere analgetiske stoffer, føre til permanent nyreskade med risiko for nyresvigt (analgetisk nefropati).

Hovedpine samt træthed, muskelsmerter, nervøsitet og autonome symptomer kan forekomme ved brat seponering efter længerevarende, højdosis og ukorrekt anvendelse af analgetika. Abstinenssymptomerne forsvinder i løbet af få dage. Indtil da bør yderligere indtagelse af analgetika undgås og ikke genoptages uden lægelig vurdering.

Der er rapporteret om tilfælde af metabolisk acidose med højt anion-gap (HAGMA) som følge af pyroglutaminacidose hos patienter med svær sygdom såsom svær nyreinsufficiens og sepsis, eller hos patienter med fejlernæring eller andre kilder til glutathionmangel (f.eks. kronisk alkoholisme), som blev behandlet med paracetamol i terapeutiske doser i en længere periode eller en kombination af paracetamol og flucloxacillin. Hvis der er mistanke om HAGMA på grund af pyroglutaminacidose, anbefales øjeblikkelig seponering af paracetamol og tæt overvågning. Målingen af 5-oxoprolin i urinen kan være nyttig til at identificere pyroglutaminacidose som underliggende årsag til HAGMA hos patienter med flere risikofaktorer.

Virkning på laboratorieprøver
Indtagelse af paracetamol kan påvirke bestemmelsen af urinsyre ved anvendelse af phosphotungstic acid-metoden samt blodsukkermålinger baseret på glucose oxidase-peroxidase-metoden.

4.5	Interaktion med andre lægemidler og andre former for interaktion
· Ved samtidig behandling med probenecid bør dosis reduceres, da probenecid næsten halverer paracetamolclearance ved hæmning af konjugeringen med glukuronsyre.
· Der bør udvises særlig forsigtighed ved samtidig brug af lægemidler, der medfører enzyminduktion, samt ved anvendelse af potentielt hepatotoksiske stoffer (se pkt. 4.9). Metabolismen af paracetamol øges hos patienter, der behandles med enzyminducerende lægemidler, f.eks. phenytoin, carbamazepin, phenobarbital, primidon og rifampicin. Enkelte rapporter har beskrevet uventet hepatotoksicitet hos patienter, der samtidig anvender enzyminducerende lægemidler.
· Ved samtidig anvendelse af paracetamol og AZT (zidovudin) øges risikoen for udvikling af neutropeni og hepatotoksicitet. Kronisk eller gentagen brug af paracetamol hos patienter i behandling med zidovudin bør undgås og kun ske efter lægelig vurdering. Hvis kronisk behandling med både paracetamol og zidovudin er nødvendig, bør leukocyttal og leverfunktionstest monitoreres, især hos underernærede patienter.
· Samtidig indtagelse af stoffer, der nedsætter ventrikeltømningen, kan forsinke absorptionen og igangsættelsen af paracetamols virkning.
· Samtidig indtagelse af stoffer, der fremskynder ventrikeltømningen, f.eks. metoclopramid og domperidon, øger hastigheden af absorptionen og igangsættelsen af paracetamols virkning.
· Colestyramin nedsætter absorptionen af paracetamol. Ved nødvendig samtidig anvendelse af paracetamol og colestyramin bør paracetamol indtages mindst 1 time før eller 4 timer efter indtagelse af colestyramin.
· Der skal udvises forsigtighed, når paracetamol anvendes sammen med flucloxacillin, da samtidig indtagelse har været forbundet med metabolisk acidose med højt anion-gap på grund af pyroglutaminacidose, navnlig hos patienter med risikofaktorer (se pkt. 4.4).
· Vitamin K-antagonister: forstærkning af virkningen af vitamin K-antagonister kan forekomme, især ved regelmæssig indtagelse af høje doser paracetamol. I sådanne tilfælde anbefales regelmæssig kontrol af INR (International Normalized Ratio). Den antikoagulerende virkning af warfarin og andre kumariner kan forstærkes ved længerevarende, regelmæssig brug af paracetamol med øget risiko for blødning; lejlighedsvis brug har ingen væsentlig effekt.
· Lamotrigin: paracetamol kan nedsætte biotilgængeligheden af lamotrigin og dermed muligvis reducere virkningen, sandsynligvis som følge af induktion af lamotrigins metabolisme i leveren.



4.6	Fertilitet, graviditet og amning

Graviditet
Data fra et stort antal gravide kvinder indikerer hverken risiko for misdannelser eller toksicitet hos fosteret/den nyfødte. Epidemiologiske studier af den neurologiske udvikling hos børn, der eksponeres for paracetamol i uterus, viser ikke entydige resultater. Paracetamol kan anvendes under graviditet, hvis det er klinisk indiceret, men bør tages i den laveste effektive dosis, så kort tid som muligt og med lavest mulige hyppighed.

Amning
Paracetamol udskilles i modermælk, men ikke i klinisk signifikante mængder ved anbefalede doser. I henhold til tilgængelig, publiceret data er amning ikke kontraindiceret.

Fertilitet
Der foreligger ikke tilstrækkelige kliniske data vedrørende mandlig eller kvindelig fertilitet.

4.7	Virkning på evnen til at føre motorkøretøj og betjene maskiner
Ikke mærkning.
Paracetamol påvirker ikke eller kun i ubetydelig grad evnen til at føre motorkøretøj og betjene maskiner.

4.8	Bivirkninger
Bivirkninger er angivet nedenfor og inddelt efter organsystemklasse og hyppighed. Hyppighederne er defineret som følger: meget almindelig (≥ 1/10); almindelig (≥ 1/100 til < 1/10); ikke almindelig (≥ 1/1.000 til < 1/100); sjælden (≥ 1/10.000 til < 1/1.000); meget sjælden (< 1/10.000); ikke kendt (kan ikke estimeres ud fra forhåndenværende data).

	Systemorganklasse
	Bivirkninger og hyppighed

	Blod og lymfesystem
	Meget sjælden: trombocytopeni, leukopeni, pancytopeni, neutropeni, hæmolytisk anæmi, agranulocytose 
Ikke kendt: anæmi

	Immunsystemet
	Meget sjælden: anafylaksi (kræver seponering af behandling), overfølsomhedsreaktioner i huden, herunder bl.a. hududslæt

	Metabolisme og ernæring
	Ikke kendt: metabolisk acidose med højt anion-gap*

	Luftveje, thorax og mediastinum
	Meget sjælden: bronkospasmer hos patienter sensitive over for aspirin og andre NSAID’er

	Lever og galdeveje
	Meget sjælden: hepatotoksicitet
Sjælden: forøget levertransaminase, hepatisk dysfunktion, leversvigt, levernekrose, gulsot 
Ikke kendt: hepatitis 

	Hud og subkutane væv
	Sjælden: pruritus, udslæt, svedtendens, angioødem, urticaria 
Meget sjælden: tilfælde af alvorlige hudreaktioner er rapporteret (lægemiddelinduceret Stevens‑Johnson‑syndrom (SJS), toksisk epidermal nekrolyse (TEN) og akut generaliseret eksematøs pustulose (AGEP))
Ikke kendt: exantem

	Nervesystemet
	Sjælden:  hovedpine

	Mave-tarm-kanalen
	Sjælden: mavesmerter, diarré, kvalme, opkastning og forstoppelse

	Nyrer og urinveje
	Meget sjælden: steril pyuri (uklar urin) 
Ikke kendt: nefropatier (interstitiel nefritis, tubulær nekrose) efter langtidsbehandling med høje doser

	Almene symptomer
	Sjælden: svimmelhed, utilpashed

	Traumer, forgiftninger og behandlingskomplikationer  
	Sjælden: overdosering og forgiftning



* 	Tilfælde af metabolisk acidose med højt anion-gap som følge af pyroglutaminacidose er observeret hos patienter med risikofaktorer (se pkt. 4.4). Pyroglutaminacidose kan forekomme som følge af lave glutathionniveauer hos disse patienter.

Indberetning af formodede bivirkninger
[bookmark: _Hlk172016641]Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via 

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Overdosering med paracetamol kan forårsage leversvigt, som kan føre til levertransplantation eller død.

Der er risiko for forgiftning med paracetamol særligt hos ældre, hos små børn, hos patienter med leversygdomme, hos patienter med kronisk alkoholisme, og hos patienter med kronisk fejlernæring, hos patienter der er i behandling med enzyminducerende lægemidler, og hos voksne med en kropsvægt under 50 kg. Overdosering kan i disse tilfælde være fatal.

Symptomer
Symptomer optræder generelt inden for de første 24 timer og kan omfatte: kvalme, opkastning, anoreksi, bleghed og mavesmerter, men patienter kan også være asymptomatiske.

Overdosering af paracetamol ved én enkelt administration hos voksne eller børn kan medføre levercellenekrose, som sandsynligvis kan udvikle sig til fuldstændig og irreversibel nekrose, hvilket resulterer i hepatocellulær insufficiens, metabolisk acidose og encefalopati, der kan føre til koma og død. Samtidig observeres forhøjede niveauer af levertransaminaser (AST, ALT), laktatdehydrogenase og bilirubin samt forlænget protrombintid, som kan ses 12‑48 timer efter indtagelse. Leverskade er sandsynlig hos voksne, der har indtaget mere end de anbefalede mængder paracetamol. Det antages, at overskydende mængder af en toksisk metabolit (som normalt tilstrækkeligt detoxificeres af glutathion ved indtagelse af normale paracetamoldoser) bindes irreversibelt til levervævet.

Nogle patienter kan have øget risiko for leverskade som følge af paracetamoltoksicitet.

Der kan også udvikles akut nyresvigt med akut tubulær nekrose.

Hjertearytmier og pancreatitis er ligeledes rapporteret.

Risikofaktorer omfatter, hvis patienten:
· er i langtidsbehandling med carbamazepin, phenobarbital, phenytoin, primidon, rifampicin, perikon eller andre lægemidler, der inducerer leverenzymer
· regelmæssigt indtager alkohol i mængder, der overstiger de anbefalede
· sandsynligvis har udtømte glutathiondepoter, f.eks. ved spiseforstyrrelser, cystisk fibrose, hiv‑infektion, sult eller kakeksi.

Ovennævnte risikofaktorer kan nedsætte tærsklen for hepatotoksicitet.

Behandling

Akut behandling:
Øjeblikkelig behandling er afgørende ved paracetamoloverdosering. Patienter skal straks overføres til et hospital med henblik på akut medicinsk behandling.

Indgivelse af aktivt kul bør overvejes, hvis der er indtaget > 150 mg/kg paracetamol inden for 1 time.
Plasmakoncentrationen af paracetamol bør måles 4 timer eller senere efter indtagelse i tilfælde af akut enkeltstående overdosering. Blodprøvetagning anvendes til bestemmelse af den initiale plasmakoncentration af paracetamol.

Behandling med N‑acetylcystein skal iværksættes så hurtigt som muligt i overensstemmelse med nationale kliniske retningslinjer.

Symptomatisk behandling skal iværksættes.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Analgetika og antipyretika, anilider, ATC-kode: N02BE01.

Paracetamol har analgetisk og antipyretisk virkning. Den analgetiske og antipyretiske virkningsmekanisme for paracetamol er ikke fuldt klarlagt. Sandsynligvis både perifer og central analgetisk effekt. Der er påvist en markant hæmning af prostaglandinsyntesen i centralnervesystemet, mens den perifere prostaglandinsyntese kun hæmmes i ringe grad. Endvidere hæmmer paracetamol virkningen af endogene pyrogener på den hypothalamiske temperaturregulering.



5.2	Farmakokinetiske egenskaber

Absorption
Efter oral indgift absorberes paracetamol hurtigt og næsten fuldstændigt. Maksimal plasmakoncentration opnås efter 30 minutter til 2 timer, afhængigt af lægemiddelformulering og ernæringstilstand (paracetamol kan indtages uafhængigt af fødeindtag). Den gennemsnitlige biotilgængelighed efter oral indgift er ca. 80 % som følge af første‑passage‑metabolisme i leveren, uanset dosis.

Fordeling
Paracetamols distributionsvolumen er ca. 1 l/kg kropsvægt. Ved terapeutiske doser er proteinbindingen i plasma ubetydelig. Koncentrationen i spyt og modermælk er relateret til koncentrationen i plasma.

Biotransformation
Metabolisme er næsten den eneste udskillelsesvej for paracetamol. Paracetamol konjugeres i leveren hos voksne hovedsageligt med glucuronsyre via uridin‑5′‑diphospho‑glucuronosyltransferase (UGT) 1A1 (ca. 60 %), med sulfat via sulfotransferase (SULT) 1A1 (ca. 35 %) og med cystein via N‑acetylcystein‑transferase (NAT) (ca. 3 %). En lille andel (ca. 5 %) af paracetamol metaboliseres via cytokrom P450‑enzymerne (CYP) 2E1 og 2D6 til en stærkt reaktiv metabolit (N‑acetyl‑p‑benzoquinonimin), som normalt hurtigt inaktiveres ved konjugering med glutathion via glutathion‑S‑transferase (GST). Overdosering kan udtømme glutathiondepoterne og dermed føre til akut leverskade.

Elimination
Paracetamol udskilles hovedsageligt via urinen. 90 % af den indtagne dosis udskilles via nyrerne inden for 24 timer, hovedsageligt i form af glucuronid (60‑80 %) og sulfatkonjugat (20‑30 %), samt ca. 5 % uomdannet. Eliminationshalveringstiden varierer fra 1 til 4 timer med et gennemsnit på 2,3 timer hos raske frivillige. Den totale kropsclearance er 5 ml/min/kg kropsvægt. Den renale clearance af paracetamol er ca. 10 ml/min.

Særlige populationer

Nedsat nyrefunktion
Der er ikke påvist ændringer i paracetamols farmakokinetik hos patienter med nyresygdom. Svær nyresygdom medfører dog akkumulering af farmakologisk inaktive paracetamolkonjugater. Ved nedsat nyrefunktion bør dosis reduceres (se pkt. 4.2).

Nedsat leverfunktion
Der er ikke påvist ændringer i farmakokinetikken hos patienter med leversygdom, bortset fra patienter med svær leversygdom. Ved nedsat leverfunktion er den totale kropsclearance nedsat, hvilket tyder på, at den metaboliske clearance stort set svarer til den totale kropsclearance. Hos patienter med nedsat leverfunktion eller Gilberts syndrom bør dosis reduceres eller doseringsintervallet forlænges.

Pædiatrisk population
Hos nyfødte og børn op til 12 år er sulfatering den dominerende elimineringsvej, mens glucuronidering forekommer i mindre grad end hos voksne. Den samlede elimineringskapacitet hos børn er dog generelt sammenlignelig med den hos voksne på grund af en øget sulfateringskapacitet.

Andre særlige populationer
· Der er ikke påvist ændringer i farmakokinetikken hos patienter med thyroidealidelser eller gastrointestinale lidelser.
· Hos ældre er konjugeringskapaciteten uændret.

5.3	Non-kliniske sikkerhedsdata
Omfattende undersøgelser har ikke påvist evidens for en relevant genotoksisk risiko for paracetamol inden for det terapeutiske, dvs. ikke‑toksiske dosisinterval.

Langtidsstudier i rotter og mus indikerer ingen relevante tumorigene effekter ved ikke‑hepatotoksiske doser af paracetamol.

Konventionelle undersøgelser, udført i overensstemmelse med de aktuelt accepterede standarder for vurdering af reproduktions‑ og udviklingstoksicitet, foreligger ikke.


6.	FARMACEUTISKE OPLYSNINGER

6.1	Hjælpestoffer
Pregelatineret stivelse
Povidon K30
Stearinsyre

6.2	Uforligeligheder
Ikke relevant.

6.3	Opbevaringstid
3 år.

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
PVC/aluminium/pergamin ikke-perforerede blisterpakninger indeholdende 8, 10, 16, 20, 30, 40, 60, 90, 100, 120 tabletter.
PVC/aluminium/pergamin i perforerede enkeltdosisblisterpakninger indeholdende 8×1, 10×1, 16×1, 20×1, 30×1, 40×1, 60×1, 90×1, 100×1, 120×1 tabletter. 
 
HDPE-beholdere med børnesikret låg eller skruelåg i polypropylen indeholdende 100, 300 tabletter pr. beholder.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.



7.	INDEHAVER AF MARKEDSFØRINGSTILLADELSEN
Teva B.V.
Swensweg 5
2031 GA Haarlem
Holland

Repræsentant
[bookmark: _Hlk197079049]Teva Denmark A/S
Vandtårnsvej 83A
2860 Søborg

8.	MARKEDSFØRINGSTILLADELSESNUMMER (-NUMRE)
72172

9.	DATO FOR FØRSTE MARKEDSFØRINGSTILLADELSE
[bookmark: _Hlk237422294]27. august 1981

10.	DATO FOR ÆNDRING AF TEKSTEN
-

